stanford-oval/wikipedia huggingface dataset:
שחייה בישראל
היסטוריה > שנות ה-20

תחרויות שחייה התקיימו לראשונה בארץ ישראל בשנות ה-20 של המאה ה-20. בשנת 1926 הוקמה מחלקת השחייה של קבוצת מכבי חיפה, הראשונה בישראל ומאז החלו תחרויות השחייה ומשחקי הכדורמים בישראל. בין השחיינים הבולטים באותה העת היו אלכסנדר אפשטיין ממכבי חיפה הנחשב כחלוץ ספורט השחייה בישראל כשחיין וכמאמן.
הסיפור שעומד מאחורי התחרות השחייה הראשונה בארץ ישראל, שהיא ניתנה כפרס על הצלת חייו של המושל הבריטי, אדוארד קית'-רוץ'! באוגוסט 1926 שהה אלכסנדר אפשטיין בחוף הרחצה ליד הגשר הגרמני בחיפה. המושל הבריטי קיטרודג', נכנס לשחות בים, אך נסחף על ידי הגלים ועמד לטבוע. אפשטיין שהיה שחיין מעולה, לא היסס וקפץ למים ויחד איתו נכנס גם תושב ערבי אלמוני. לאחר מאמץ רב הצליחו השניים לחלץ את המושל שהזמין אותם ללשכתו לקבלת פרס. כאשר הגיעו השניים ללשכת המושל, נשאלו מה התגמול שירצו תמורת החילוץ האמיץ? אפשטיין אמר ללא היסוס: "נודה למושל אם יפעל לארגונה של תחרות ארצית לשחייה" וכך נולדה תחרות השחייה הראשונה בארץ ישראל, אשר התקיימה בחיפה. התחרות נערכה בים בין שתי דוברות שהוצבו במרחק של כ-100 מטר אחת מהשנייה כשהשחיינים התחרו בסגנונות שונים ומרחקים שונים. אפשטיין זכה במקומות הראשונים במשחים ל-100 מטר חופשי ול-100 מטר גב. בתחרות נערכו משחי מוקדמות ומשחי גמר. בין המשתתפים היו שחייני המועדון הגרמני "דויטשר ספורט פאריין", המשטרה הבריטית והמועדון הערבי "אל-אתיאחד". ארגון התחרות והפרסים למשתתפים היו תרומתו של המושל הבריטי.
היסטוריה > שנות ה-30 > 1932

תחרות השחייה הבינלאומית הראשונה נערכה במסגרת המכביה הראשונה באפריל 1932. התחרות התקיימה בנמל חיפה במסלולים מאולתרים והשתתפו בה שחיינים ברמה עולמית ביניהם: פריצי לוי והדי ורטהיימר מאוסטריה שזכו כל אחת במדליית ארד באליפות אירופה בשחייה (400 מטר חופשי ו-200 מטר חזה בהתאמה) וסיימו במקומות 11 ו-13 בהתאמה באולימפיאדת אמסטרדם (1928) ופבל שטיינר מצ'כוסלובקיה שזכה במדליית ארד באליפות אירופה במשחה ל-100 מטר חופשי. מיד לאחר מכן נערכה תחרות שחייה שנייה במסגרת כינוס הפועל השלישי.
היסטוריה > שנות ה-30 > 1933

עם חנוכת בניין ימק"א ירושלים באפריל 1933 נחנכה גם בריכת השחייה שהיוותה חלק ממתחם הספורט החדש והיא למעשה בריכת השחייה הראשונה בישראל באורך 20 מטר, שהייתה אף מקורה.
היסטוריה > שנות ה-30 > 1935

בשנת 1935 נחנכה בריכת בת גלים בחיפה שהייתה הבריכה האולימפית הראשונה שנבנתה בארץ, והייתה הראשונה והאחרונה ששאבה את מי הים הסמוכים לה ולאחר סינון וניקוי השתמשה בהם למילוי הבריכה ובכך הייתה לבריכה עם מים מלוחים. לבריכה היה מגדל קפיצות הגבוה בארץ בן 3 קומות. היא שימשה את תחרויות השחייה של המכביה השנייה. בסיום מכביה זו, בחרו שחיינים רבים מאירופה להישאר בארץ ישראל, בניגוד לחוקי "הספר הלבן" של הבריטים. אותם שחיינים היוו את תשתית השחייה של ישראל הן כשחיינים והן כמאמנים.
היסטוריה > שנות ה-30 > 1937

אחד השחיינים שבחרו להישאר בארץ לאחר המכביה השנייה היה שלמה תנשמת מגרמניה. בתחרות בינלאומית בין נבחרת ארץ ישראל לנבחרת יוון שנערכה בבריכת בת גלים בחיפה ב-3 בספטמבר 1937 הוא קבע במשחה ל-100 מטר חופשי, שיא ארץ ישראל חדש של 1:03.0 דקות, שיא שהחזיק מעמד 17 שנים ובמשחה ל-200 מטר חופשי, שיא ארץ ישראל חדש של 2:27.6 דקות, שהחזיק מעמד 15 שנים.
שחיין נוסף שעלה לאחר המכבייה פאול וָאגוֹ (זאב ורדי) החזיק בשיא הישראלי במשחה ל-400 מטר חופשי במשך כ-13 שנים.
היסטוריה > שנות ה-30 > 1938

בשנת 1938 בעקבות ה"אנשלוס", עלתה יהודית דויטש מאוסטריה לארץ ישראל. מיד עם עלייתה היא זכתה באליפות ארץ ישראל בשחייה לנשים וקבעה שיא ארץ ישראל במשחה ל-100 מטר חופשי, שהחזיק מעמד 14 שנה. בשנת 1939 ייצגה את האוניברסיטה העברית בתחרות סטודנטים בינלאומית.
היסטוריה > שנות ה-30 > 1939

שחייניות נוספות שעלו באותה העת לארץ ישראל, לפני פרוץ מלחמת העולם השנייה היו אלופות ושיאניות צ'כוסלובקיה אדית קפיך ואירנה קרפלס שעלו מבר כוכבא ברטיסלאבה. שיאה הישראלי של טיין במשחה ל-100 מטר גב החזיק מעמד כ-14 שנים ושיאה של קרפלס במשחה ל-200 מטר חזה החזיק מעמד כ-13 שנים.
היסטוריה > שנות ה-40 > 1942

בנובמבר 1942 יצאה לצליחת הכנרת לרוחבה עליזה וירץ, שעשתה את הדרך בארבע שעות ועשר דקות.
היסטוריה > שנות ה-40 > 1943

ביולי 1943 התקיימה צליחה תחרותית ראשונה, שאורגנה על ידי הפועל ביוזמת שמריהו נאבל. את המסלול מעין גב לטבריה, שאורכו כתשעה ק"מ, סיימו 23 מתוך 25 שחיינים, ראשון שבהם היה שמואל חדש שעשה את הדרך בזמן של 3:13:45 שעות. מבין הנשים שחתה ראשונה עליזה וירץ בהישג של 3:31:50 שעות.
היסטוריה > שנות ה-40 > 1944

ב-28 באוקטובר 1944 צלח יצחק יחזקאל את הכנרת לאורכה מצמח בדרום לטבחה בצפון, כ-22 ק"מ במשך 9 שעות, 39 דקות ו-44 שניות, ובכך היה לשחיין הישראלי הראשון שעמד במשימה זו.
היסטוריה > שנות ה-40 > 1945

באוגוסט 1945 נחנכה בריכת רמב"ם היא בריכת שחייה שנבנתה בגבעתיים, הבריכה הציבורית הראשונה שהוקמה ביישוב העברי.
היסטוריה > שנות ה-40 > 1946

בשנת 1946 נחנכה בריכת השחייה גלי גיל ברמת גן ששימשה את תחרויות השחייה של מספר מכביות (1957 ו-1961).
היסטוריה > שנות ה-40 > 1949

בשנת 1949 מתקיימת לראשונה תחרות שחייה, מפעל העשרה, לזכרם של עשרה משחייני ברית מכבים עתיד ומכבי שנפלו במלחמת העצמאות. התחרות השנתית נערכת למעלה משלושה עשורים. במשך 20 שנה התחרות מיועדת לשחייני מכבי ומשנת 1970 היא נפתחת להשתתפות של כלל שחייני ישראל.
היסטוריה > שנות ה-50 > 1952

בשנת 1952 נערכה אליפות ישראל הראשונה בשחייה. עד אז נערכו תחרויות נפרדות, אליפות הפועל בשחייה ואליפות מכבי בשחייה. התחרויות החשובות ביותר ששחיינים ישראלים רבים יכלו להשתתף ולהתקדם בזירה הבינלאומית היו תחרויות השחייה של המכביה ושל כינוס הפועל.
נחום בוך היה השחיין הישראלי הראשון שהשתתף במשחקים האולימפיים שנערכו בהלסינקי 1952.
היסטוריה > שנות ה-50 > 1956

שושנה ריבנר הייתה השחיינית היחידה שהשתתפה במלבורן 1956.
היסטוריה > שנות ה-60 > 1960

ב-1960 היה עמירם טראובר לשחיין הישראלי הראשון ששחה 100 מטר חופשי מתחת לדקה. ברומא 1960 השתתפו יורם שניידר, גרשון שפע, יצחק לוריא ועמירם טראובר.
היסטוריה > שנות ה-60 > 1964

בטוקיו 1964 השתתפו אברהם מלמד וגרשון שפע.
היסטוריה > שנות ה-60 > 1966

במשחקי אסיה שנערכו בבנגקוק בשנת 1966 זכתה נבחרת ישראל ב-6 מדליות, 4 מדליות כסף: איבונה טוביס, אברהם מלמד, גרשון שפע ובמשחה שליחים 4x100 מטר מעורב לגברים (יורם שניידר, גרשון שפע, אברהם מלמד ומשה גרטל) ו-2 מדליות ארד: איבונה טוביס וגרשון שפע.
היסטוריה > שנות ה-60 > 1968

במקסיקו סיטי 1968 השתתפו איבונה טוביס, אברהם מלמד, שלומית ניר, יואל קנדה, אמנון קראוס וגרשון שפע. מלמד סיים במקום 11 במשחה ל-100 מטר פרפר, ההישג הטוב ביותר בשחייה במשחקים האולימפיים עד אטלנטה 1996. גרשון שפע משתתף באולימפיאדה שלישית.
היסטוריה > שנות ה-60 > 1969

ישראל מצטרפת לתחרות שמונה האומות, תחרות בינלאומית שנתית ומשתתפת עד שנת 1992 כולל.
היסטוריה > שנות ה-70 > 1970

במשחקי אסיה שנערכו בבנגקוק בשנת 1970 זכתה נבחרת ישראל ב-3 מדליות ארד: שלומית ניר (2 מדליות) ובמשחה שליחים 4x100 מטר מעורב (יואב יעקובי, יואל קנדה, דן שטרן ומשה גרטל).
היסטוריה > שנות ה-70 > 1972

במינכן 1972 משתתפת שלומית ניר באולימפיאדה השנייה שלה.
היסטוריה > שנות ה-70 > 1974

במשחקי אסיה שנערכו בטהראן 1974 זכה דן ברנר במדליית זהב במשחה ל-100 מטר חופשי, שהיה ההישג הטוב ביותר של שחיין ישראלי ובמדליית ארד במשחה ל-200 מטר חופשי.
היסטוריה > שנות ה-70 > 1975

בשנת 1975 ישראל מורחקת מתחרויות ספורט באסיה בכלל ובשחייה בפרט. המסגרות הבינלאומית היחידות שנישארו לשחייני ישראל פרט לאולימפיאדה (אחת ל-4 שנים) ואליפות עולם (שחייני ישראל השתתפו לראשונה בברלין 1978, אחת ל-4 שנים) היו תחרות השנתית הבינלאומית, תחרות שמונה האומות, תחרויות שחייה של המכביה (אחת ל-4 שנים) ותחרויות שחייה של כינוס הפועל (אחת ל-4 שנים).
היסטוריה > שנות ה-70 > 1976

במונטריאול 1976 השתתפו דב ניסמן ועדי פרג.
היסטוריה > שנות ה-70 > 1977

בסוף שנות ה-70 דרך כוכבו של אמיר גניאל, שהיה לשחיין הצעיר ביותר שקבע שיא ישראלי לבוגרים בהיותו בן 13 ו-7 חודשים, 2 שיאי גילאים שלו עדיין שרירים וקיימים, כ-44 שנים (נכון ל-2020). גניאל היה השחיין הישראלי המעוטר ביותר בתחרות שמונה האומות (התחרות הבינלאומית השנתית שבה ישראל השתתפה במשך יותר משני עשורים), לאחר שזכה ב-12 מדליות, מהן 8 אישיות, 6 זהב (4 אישיות), 2 כסף (1 אישית), ו-4 ארד (3 אישיות).
היסטוריה > שנות ה-70 > 1978

לראשונה משתתפים שחיינים מישראל באליפות העולם בשחייה. האליפות נערכה בברלין 1978 והשתתפו בה אמיר גניאל, ניר שמיר, רון קרמן וזוהר וייס. הרביעייה הישראלית מסיימת במקום 13 בשני משחי השליחים.
היסטוריה > שנות ה-80 > 1980

מדינת ישראל מצטרפת לחרם האמריקאי על מוסקבה 1980 ובכך נמנע מאמיר גניאל, רון קרמן וניר שמיר להשתתף במשחקים האולימפיים.
היסטוריה > שנות ה-80 > 1982

באליפות העולם שנערכה בגואיאקיל 1982 השתתפו ירון אילתי, יורם כוכבי, יוחאי ליפשיץ, רון קרמן וניר שמיר.
היסטוריה > שנות ה-80 > 1984

בלוס אנג'לס 1984 השתתפו יורם כוכבי, אייל שטיגמן והדר רובינשטיין.
היסטוריה > שנות ה-80 > 1986

באליפות העולם שנערכה במדריד 1986 השתתפו אייל שטיגמן ושגב פורת.
היסטוריה > שנות ה-80 > 1988

בסיאול 1988 השתתף אייל שטיגמן.
בשנות ה-80 אימן נח רם לסירוגין את נבחרת ישראל בשחייה, והשתתף עמה בתחרויות רבות באירופה, בשתי אולימפיאדות (לוס אנג'לס 1984 וסיאול 1988) ובשתי אליפויות עולם (גואיאקיל 1982, מדריד 1986).
בשנת 1987 מונה למאמן הלאומי רובי שלו. בשנים 1989 עד 1991 מונה למאמן לאומי גאבור ראטוני מהונגריה (Rátonyi Gábor) ביחד עם חנן גלעד.
היסטוריה > שנות ה-90 > 1991

באליפות העולם שנערכה בפרת' 1991 השתתפו אירית אפרתי, טימאה טוט, יואב ברוק, ערן גרומי וגלעד חן.
לראשונה שחיינים מישראל מוזמנים להשתתף באליפות אירופה בשחייה שנערכה באתונה 1991.
היסטוריה > שנות ה-90 > 1992

בברצלונה 1992 השתתפו יואב ברוק, ערן גרומי, טימאה טוט וקרן רגאל.
היסטוריה > שנות ה-90 > 1993

ב-30 ביולי 1993 חצה פרופ' איתן פרידמן את תעלת למאנש, מאנגליה לצרפת, בשחיית יחיד בזמן של 13 שעות ו-13 דקות ובכך היה לשחיין הישראלי הראשון שצלח את התעלה.
היסטוריה > שנות ה-90 > 1994

יואב ברוק היה השחיין הישראלי הראשון שהשתתף במשחה גמר באליפות העולם שנערכה ברומא 1994. באליפות זו השתתף גם ואדים אלכסייב שסיים במקום תשיעי. איתן אורבך זכה באליפות אירופה בשחייה לנוער (פרדוביצ'ה 1994) במדליית זהב במשחה ל-200 מטר גב ובכך היה לשחיין הישראלי הראשון שזכה במפעל זה במדליה בכלל ובמדליית זהב בפרט.
היסטוריה > שנות ה-90 > 1996

הרביעייה הישראלית, איתן אורבך, ודים אלכסייב, דן קוטלר ויואב ברוק עולה למשחה הגמר באטלנטה 1996 במשחה שליחים 4x100 מטר מעורב, לראשונה בתולדות המדינה.
היסטוריה > שנות ה-90 > 1997

באליפות אירופה (סביליה 1997) זכה איתן אורבך במדליית כסף במשחה ל-100 מטר גב. הייתה זו המדליה הראשונה ששחיין ישראלי השיג במפעל זה. מיקי חליקה היה לספורטאי הישראלי הראשון שזכה במדליה באוניברסיאדה (סיציליה 1997).
היסטוריה > שנות ה-90 > 1998

באליפות העולם שנערכה בפרת' 1998 השתתפו איתן אורבך, יואב ברוק ומיקי חליקה. אורבך סיים במקום שביעי, הדירוג הגבוה ביותר של שחיין ישראלי.
היסטוריה > העשור הראשון של המאה ה-21 > 2000

בסידני 2000 השתתפה משלחת השחייה הגדולה ביותר עם 9 שחיינים, יואב ברוק באולימפיאדה השלישית שלו, יואב מאירי, מיקי חליקה, טל שטריקר, איתן אורבך, יואב גת, אלכסיי מנז'ולה אורן אזרד, ורד בורוכובסקי ועדי ביכמן. אורבך היה השחיין הישראלי הראשון שהגיע למשחה הגמר באולימפיאדה במשחה אישי, במשחה ל-100 מטר גב.
היסטוריה > העשור הראשון של המאה ה-21 > 2001

באליפות העולם שנערכה בפוקואוקה 2001 השתתפו ורד בורוכובסקי, אניה גוסטומלסקי, איתן אורבך, שילו איילון, יואב גת, מיקי חליקה ודב מלניק. ורד בורוכובסקי סיימה במקום ה-7 במשחה ל-100 מטר פרפר ויואב גת סיים במקום 8 במשחה ל-200 מטר גב.
היסטוריה > העשור הראשון של המאה ה-21 > 2003

באליפות העולם שנערכה בברצלונה 2003 השתתפו ורד בורוכובסקי, אניה גוסטומלסקי, ענבל לבבי, שילו איילון, יואב גת, מיקי חליקה, שי לבנת ודב מלניק. בורוכובסקי סיימה במקום 6 במשחה ל-50 מטר פרפר.
היסטוריה > העשור הראשון של המאה ה-21 > 2004

באתונה 2004 השתתפו ורד בורוכובסקי ואניה גוסטומלסקי.
היסטוריה > העשור הראשון של המאה ה-21 > 2005

באליפות העולם שנערכה במונטריאול 2005 השתתפו אולגה ברסנייבה, אניה גוסטומלסקי, דנית קמה, תום בארי, יואב גת, נדב כוכבי, שי לבנת וארז פרן.
היסטוריה > העשור הראשון של המאה ה-21 > 2007

באליפות העולם שנערכה במלבורן 2007 השתתפו אניה גוסטומלסקי, עמית עברי, גיא ברנע, תום בארי, איתי צ'מה, שי לבנת, מיקי מלול ואהוד סגל. מיקי מלול סיים במקום שישי במשחה ל-50 מטר חזה.
היסטוריה > העשור הראשון של המאה ה-21 > 2008

בבייג'ינג 2008 השתתפו גל נבו, תום בארי, אלון מנדל, נמרוד שפירא בר אור, גיא ברנע, איתי צ'מה ואניה גוסטומלסקי באולימפיאדה השנייה שלה. בזמן שהותו בבייג'ינג, התבשר אלון מנדל על מות אביו שנהרג בתאונה בביתו. לאחר התייעצות עם בני משפחתו, החליט להישאר בסין ולהשתתף בתחרות.
היסטוריה > העשור הראשון של המאה ה-21 > 2009

באליפות העולם שנערכה ברומא 2009 השתתפו 15 שחיינים: יוליה בנך, אנה וולצ'קוב, דעאא מסרווה, עמית עברי, קריסטינה צ'רנישב, נסטיה קורוטקוב, תום בארי, גיא ברנע, נדב כוכבי, מיקי מלול, אלון מנדל, גל נבו, אהוד סגל, איתי צ'מה ונמרוד שפירא בר אור. גל נבו, סיים במקום 6 במשחה ל-400 מטר מעורב אישי. מיכאל דמיטרייב השתתף בתחרות בשחייה במים פתוחים.
היסטוריה > העשור השני של המאה ה-21 > 2011

באליפות העולם שנערכה בשאנגחאי 2011 השתתפו אנה וולצ'קוב, עמית עברי, גיא ברנע, יעקב טומרקין, גל נבו, יונתן קופלב ונמרוד שפירא בר אור. גיא ברנע סיים במקום 6 במשחה ל-50 מטר גב.
היסטוריה > העשור השני של המאה ה-21 > 2012

יונתן קופלב זוכה במדליית זהב באליפות אירופה (דברצן 2012) במשחה ל-50 מטר גב. במדליית ארד במשחה זה זכה גיא ברנע. יעקב טומרקין זכה בשתי מדליות ארד במשחים ל-100 מטר גב ו-200 מטר גב ועמית עברי זכתה במדליית ארד במשחה ל-100 מטר פרפר.
בלונדון 2012 השתתפו עמית עברי, גל נבו, יעקב טומרקין, נמרוד שפירא בר אור ואמרי גניאל. יעקב טומרקין קבע את ההישג הישראלי הטוב ביותר בשחייה במשחקים האולימפיים כשסיים במקום שביעי במשחה ל-200 מטר גב.
היסטוריה > העשור השני של המאה ה-21 > 2013

באליפות העולם שנערכה בברצלונה 2013 השתתפו עמית עברי, גאי ברנע, אמרי גניאל, תומר זמיר, יעקב טומרקין, גל נבו, יונתן קופלב ונמרוד שפירא בר אור. יובל ספרא ושחר רסמן השתתפו בתחרות בשחייה במים פתוחים. גיא ברנע ויונתן קופלב סיימו במקומות 7 ו-8 בהתאמה במשחה ל-50 מטר גב.
היסטוריה > העשור השני של המאה ה-21 > 2015

באליפות העולם שנערכה בקאזאן 2015 השתתפו עמית עברי, זוהר שיקלר, גיא ברנע, דוד גמבורג, עידו הבר, תומר זמיר, יעקב טומרקין, גל נבו, לירן קונובלוב ויונתן קופלב. שי טולדנו, יובל ספרא ושחר רסמן השתתפו בתחרות בשחייה במים פתוחים.
בדצמבר 2015 נערכה לראשונה בישראל אליפות אירופה בשחייה (בריכת 25 מטר) שבה נקבעו לראשונה בישראל, שלושה שיאי עולם חדשים, ושני שיא אירופה חדשים.
היסטוריה > העשור השני של המאה ה-21 > 2016

בריו דה ז'ניירו 2016 השתתפו גל נבו, יעקב טומרקין, זיו קלונטרוב ורביעיית שליחות ישראלית השתתפה לראשונה במשחקים האולימפיים וסיימה במקום 16, אנדראה מורז, עמית עברי, קרן זיבנר וזוהר שיקלר.
היסטוריה > העשור השני של המאה ה-21 > 2017

צוות המאמנים דייוויד מארש וקאיו קאייביץ' נבחרו להוביל את השחייה הישראלית.
באליפות העולם שנערכה בבודפשט 2017 השתתפו אנדראה מורז, עמית עברי, קרן זיבנר, זוהר שיקלר, גיא ברנע, איתי גורביץ', מרק חינאווי, מירון חרותי, יעקב טומרקין, תומר פרנקל, לירן קונובלוב, יונתן קופלב, מרקוס שלזינגר, דניס לוקטב ודניאל נמיר. עדן גירלואנצה, חיה סימון זבלודוף, שי טולדנו, עידן מורדל יובל ספרא, מתן רודיטי ושחר רסמן השתתפו בתחרות בשחייה במים פתוחים. יונתן קופלב סיים במקום 8 במשחה ל-50 מטר גב.
באוגוסט החליף לוקה גברילו את קאייביץ' באימון נבחרת ישראל.
היסטוריה > העשור השני של המאה ה-21 > 2019

באליפות העולם שנערכה בקוואנגג'ו שבקוריאה הדרומית 2019 השתתפו 16 שחיינים, 4 שחייניות ו-12 שחיינים: אנסטסיה גורבנקו, אנדראה מורז, עדן גירלואנצה, אווה פביאן, איתי גולדפדן, מירון חרותי, יעקב טומרקין, דניס לוקטב, מיכאל לייטרובסקי, תומר פרנקל, יהונתן קופלב, דניאל נמיר וגל כהן גרומי, יובל ספרא, מתן רודיטי ויונתן רוסין.
אנסטסיה גורבנקו הבטיחה את השתתפותה במשחקים האולימפיים בתחרות שנערכה במרסיי, צרפת. מירון חרותי הבטיח את השתתפותו במשחקים האולימפיים באליפות העולם. בתחרות שנערכה באמסטרדם בדצמבר 2019 קבעו תומר פרנקל ורון פולונסקי את הקריטריון האולימפי.
נבחרות השליחים של ישראל 4x100 מטר מעורב משולב (אנסטסיה גורבנקו, איתי גולדפדן, תומר פרנקל, ואנדראה מורז) ו-4x200 מטר חופשי (דניס לוקטב, דניאל נמיר, תומר פרנקל, וגל כהן גרומי) סיימו פעמיים במקום ה-10 באליפות העולם ובכך העניקו לישראל השתתפות בשני משחי שליחים אלו במשחקים האולימפיים.
היסטוריה > שנות ה-20 של המאה ה-21 > 2020

לאור מגפת הקורונה כל תחרויות השחייה לשנת 2020 בוטלו או נדחו בשנה, כולל אולימפיאדת טוקיו (2020) שנדחתה ל-23 ביולי 2021 ועד ה-8 באוגוסט.
היסטוריה > שנות ה-20 של המאה ה-21 > 2021 > גורבנקו אלופת אירופה

באליפות אירופה שנערכה בבודפשט בשנת 2021 זכתה אנסטסיה גורבנקו במדליית זהב במשחה ל-200 מטר מעורב אישי בשיא ישראלי חדש. אנדראה מורז סיימה במקום חמישי, קורבנקו הגיעה למשחה הגמר במשחה ל-100 מטר גב אך פרשה על מנת להתרכז במשחה ל-200 מטר מעורב אישי. רביעית השליחים 4x200 מטר חופשי משולב (2 שחייניות ו-2 שחיינים) סיימה במקום רביעי הישג השיא של קבוצת שליחים ישראלית באירוע זה, ורביעית השליחות 4x200 מטר חופשי סיימה במקום שמיני בגמר, הישג השיא של רביעייה שליחות ישראלית.
באולימפיאדת טוקיו (2020) השתתפו 12 שחיינים (3 שחייניות ו-9 שחיינים), מספר שיא של משתתפים ישראלים. מתן רודיטי, סיים במקום רביעי במשחה ל-10 ק"מ במים פתוחים הישג השיא של השחייה הישראלית. נוסף לכך, שחייני הנבחרת השתתפו בשני משחי גמר, שלושה משחי חצי גמר וקבעו 5 שיאים ישראליים. במשחי הגמר השתתפו אנסטסיה גורבנקו שסיימה במקום שמיני במשחה ל-100 מטר גב הישג שיא לשחיינית ישראלית ורביעיית השליחים משולב 4x100 מטר מעורב שסיימה במקום שמיני, בהשתתפות אנסטסיה גורבנקו, איתי גולדפדן, גל כהן גרומי ואנדראה מורז. במשחי חצי גמר השתתפו אנסטסיה גורבנקו שסיימה במקום עשירי במשחה ל-200 מטר מעורב אישי, רביעיית השליחים 4x200 מטר חופשי שסיימה במקום עשירי, בהשתתפות דניס לוקטב, דניאל נמיר, תומר פרנקל וגל כהן גרומי ואביב ברזלי שסיימה במקום 15 במשחה ל-200 מטר גב. ניתן לסכם שזו הייתה ההופעה הישראלית המוצלחת ביותר במשחקים האולימפיים.
באליפות אירופה (בריכת 25 מטר) שנערכה בקאזאן, רוסיה בנובמבר אותה שנה זכתה אנסטסיה גורבנקו במדליית זהב במשחה ל-200 מטר מעורב ובכך הייתה לשחיינית ולשחיין הישראלי הראשון שזכה בתואר אירופי בבריכת 25 מטר.
היסטוריה > שנות ה-20 של המאה ה-21 > 2021 > גורבנקו אלופת עולם (בריכת 25 מטר)

באליפות העולם בבריכת 25 מטר שנערכה באבו דאבי, איחוד האמירויות הערביות ב-17 בדצמבר אותה שנה זכתה אנסטסיה גורבנקו בשתי מדליות זהב, במשחה ל-50 מטר חזה ובמשחה ל-100 מטר מעורב אישי ובכך הייתה לשחיינית ולשחיין הישראלי הראשון שזכתה בתואר עולמי בבריכת 25 מטר. נוסף לכך, היא הייתה אחת בין 4 השחייניות המצטיינות של האליפות שזכו כל אחת בשתי מדליות זהב אישיות.
היסטוריה > שנות ה-20 של המאה ה-21 > 2022

באליפות העולם השתתפו 14 שחיינים, מהן 4 שחייניות ו-10 שחיינים. אנסטסיה גורבנקו סיימה במקום חמישי במשחה ל-200 מטר מעורב אישי, המיקום הכי טוב של שחיין או שחיינית מישראל אי פעם באליפות העולם, 12 משחי חצי גמר מהם 5 פעמים מקום תשע ונקבעו 5 שיאים ישראלים.
היסטוריה > שנות ה-20 של המאה ה-21 > 2023

בינואר 2023 הגיע לישראל טום ראשטון מקנדה לאמן את נבחרת ישראל.
באליפות העולם השתתפו 13 שחיינים, מהן 5 שחייניות ו-8 שחיינים. 4 שיאים ישראלים נקבעו באליפות זו. אנסטסיה גורבנקו, סיימה במקום חמישי במשחה ל-200 מטר מעורב אישי, גל כהן גרומי, סיים במקום שמיני במשחה ל-100 מטר פרפר ונבחרת השליחים 4x100 מטר חופשי, תומר פרנקל, דניס לוקטב, רון פולונסקי וגל כהן גרומי סיימה במקום שביעי.
בספטמבר נערכה במכון וינגייט אליפות העולם בשחייה לנוער.
מרכזי שחייה תחרותית בישראל

במכביה הראשונה (1932) לא הייתה בישראל בריכה אולימפית ולכן תחרויות השחייה נערכו במתחם מאולתר שהוכשר במימי נמל חיפה. בריכת השחייה האולימפית הראשונה בישראל נבנתה לאחר מכן במתחם קזינו בת גלים, בשכונת בת גלים בחיפה על חוף הים, ושימשה לאירוח תחרויות השחייה במכבייה השנייה, השלישית והרביעית וכן לתחרויות שחייה מקומיות ולפנאי. באותן שנים נפתחו בחיפה ובאזורים אחרים בארץ בריכות נוספות.
תחרויות השחייה במכבייה החמישית והשישית, במסגרתה השתתפה מרילין רמנובסקי מארצות הברית שיאנית העולם וסגנית אלופה אולימפית, התקיימו בבריכת "גלי גיל" ברמת גן, במכבייה השביעית והשמינית התקיימו המשחים בבריכת גלית בתל אביב ובהמשך תחרויות השחייה במכביות הבאות התקיימו בבריכות אולימפיות נוספות ברחבי הארץ כמו בריכת האוניברסיטה בתל אביב, בריכת הטכניון בחיפה והבריכה האולימפית במכון וינגייט בנתניה.
אף על פי ששחייה היא תחביב נפוץ בישראל, מספר הבריכות האולימפיות מצומצם למדיי, ומספר הבריכות המותאמות לתחרויות בגודלן, עומקן, ומספר המקומות לקהל קטן במיוחד. לרוב בריכות השחייה הקיימות המשמשות לאימונים, משמשות במקביל גם את הציבור הרחב. בריכות אולימפיות מסוימות נפתחו גם בפארקי מים ומוסדות ציבוריים כמו ״בית הלוחם תל אביב״ ולכן לא משמשות את השחייה התחרותית. חלק מהשחיינים הישראליים המקצועיים המובילים מתאמנים בחו"ל, לרוב באוניברסיטאות בארצות הברית המציעות תוכניות אימונים ותחרויות לשחיינים. עם זאת קיימים בישראל מספר איגודי שחייה שמתאמנים בבריכות מקומיות, חצי אולימפיות ואולימפיות וחלק מהבריכות אירח תחרויות לחובבנים ומקצוענים לנוער ולבוגרים ואף תחרויות בינלאומיות ותחרויות במסגרת המכביה.
בין בריכות השחייה האולימפיות המקורות שבישראל ניתן לציין את בריכת האוניברסיטה בתל אביב, בריכת הטכניון בחיפה, בריכת בית לברון באשדוד ועוד.
מרכז השחייה המוביל בישראל המשמש לאימונים ולמרבית התחרויות הרשמיות ממוקם במכון וינגייט בנתניה. בריכת טוטו וינגייט שייכת לקומפלקס ספורט שבו התקיימו תחרויות שחייה ישראליות ובינלאומיות וכן תחרויות שחייה במסגרת המכביה. במתחם בריכה אולימפית מקורה חדשה, עם 3,000 מקומות ישיבה. ישראל אירחה בבריכה זו, בשנת 2015 את אליפות אירופה (בריכת 25 מטר) ואת אליפות אירופה לנוער בשנת 2017.
מרכזי שחייה תחרותית בישראל > בריכות בתכנון

במקביל מקודמות תוכניות לבניית בריכות שחייה אולימפיות רב תכליתיות נוספות בקריית הספורט בשכונת מלחה בירושלים, סמוך לאצטדיון הכדורגל סמי עופר בחיפה, בקריית הספורט החדשה בבאר שבע, קריית הספורט באשדוד ובעיר בני ברק.
המדליות בהן זכו שחייניות ושחייני ישראל בתחרויות הבינלאומיות החשובות ביותר

| 0 | 1 | 2 | 3 | 4 | 5 | 6 | 7 | 8 |
| --- | --- | --- | --- | --- | --- | --- | --- | --- |
|  התחרות |   |   |   |   |   |   | סך הכל | סך הכל |
|  | שחייניות | שחיינים | שחייניות | שחיינים | שחייניות | שחיינים | שחייניות | שחיינים |

המשחקים האולימפיים: 
| אליפות העולם |  |  |  ‏ אנסטסיה גורבנקו |  |  |  | 1 |  |
| אליפות העולם (בריכת 25 מטר) |  ‏ אנסטסיה גורבנקו    ‏ אנסטסיה גורבנקו |  |  |  |  ‏ ורד בורוכובסקי |  ‏ מיקי חליקה | 3 | 1 |
| אליפות אירופה |  ‏ אנסטסיה גורבנקו    ‏ אנסטסיה גורבנקו |  ‏ יונתן קופלב |  |  ‏ איתן אורבך    ‏ מיקי חליקה    ‏ גל נבו    ‏ יעקב טומרקין |  ‏ עמית עברי |  ‏ איתן אורבך    ‏ יואב גת    ‏ גל נבו    ‏ גיא ברנע    ‏ גיא ברנע    ‏ יעקב טומרקין    ‏ יעקב טומרקין | 3 | 12 |
| אליפות אירופה (בריכת 25 מטר) |  ‏ אנסטסיה גורבנקו |  |  |  ‏ יואב גת    ‏ גיא ברנע    ‏ גל נבו    ‏ יעקב טומרקין    ‏ יעקב טומרקין   |  ‏ ורד בורוכובסקי    ‏ אניה גוסטומלסקי |  ‏ איתן אורבך    ‏ מיקי חליקה    ‏ מיקי חליקה    ‏ גל נבו    ‏ גל נבו    ‏ גל נבו    ‏ גל נבו    ‏ גל נבו    ‏ גל נבו | 3 | 14 |
| משחקי אסיה |  |  ‏ דן ברנר |  ‏ איבונה טוביס |  ‏ גרשון שפע    ‏ אברהם מלמד    ‏ 4x100 מעורב |  ‏ איבונה טוביס    ‏ שלומית ניר    ‏ שלומית ניר |  ‏ גרשון שפע    ‏ 4x100 מעורב    ‏ דן ברנר | 4 | 7 |
| אוניברסיאדה |  |  |  |  ‏ מיקי חליקה    ‏ מיקי חליקה    ‏ גיא ברנע |  |  ‏ מיקי חליקה    ‏ גיא ברנע |  | 5 |
| סך הכל | 5 | 2 | 1 | 15 | 7 | 22 | 13 | 39 |
| סך הכל | 7 | 7 | 16 | 16 | 29 | 29 | 52 | 52 |
המדליות בהן זכו שחייניות ושחייני ישראל בתחרויות הבינלאומיות החשובות ביותר > השתתפות שחייני ישראל במשחקים האולימפיים > משחה הגמר

| אולימפיאדה | שם השחיין/נית | משחה | דירוג |
| --- | --- | --- | --- |
| אטלנטה 1996 | רביעיית שליחים (איתן אורבך, ואדים אלכסייב, דן קטלר, יואב ברוק) | 4x100 מטר מעורב | 8 |
| סידני 2000 | איתן אורבך | 100 מטר גב | 8 |
| לונדון 2012 | יעקב טומרקין | 200 מטר גב | 7 |
| טוקיו 2020 | מתן רודיטי | 10 ק"מ חופשי (מים פתוחים) | 4 |
| טוקיו 2020 | אנסטסיה גורבנקו | 100 מטר גב | 8 |
| טוקיו 2020 | רביעיית שליחים משולב (אנסטסיה גורבנקו, איתי גולדפדן, גל כהן גרומי, אנדראה מורז) | 4x100 מטר מעורב | 8 |
המדליות בהן זכו שחייניות ושחייני ישראל בתחרויות הבינלאומיות החשובות ביותר > השתתפות שחייני ישראל במשחקים האולימפיים > משחה חצי הגמר

| אולימפיאדה | שם השחיין/נית | משחה | דירוג |
| --- | --- | --- | --- |
| מקסיקו סיטי 1968 | אברהם מלמד | 100 מטר פרפר | 11 |
| לוס אנג'לס 1984 | יורם כוכבי | 400 מטר מעורב אישי | 16 |
| בייג'ינג 2008 | גל נבו | 200 מטר מעורב אישי | 13 |
| בייג'ינג 2008 | נמרוד שפירא בר אור | 200 מטר חופשי | 15 |
| בייג'ינג 2008 | גיא ברנע | 100 מטר גב | 16 |
| לונדון 2012 | גל נבו | 200 מטר מעורב אישי | 10 |
| לונדון 2012 | עמית עברי | 200 מטר מעורב אישי | 13 |
| ריו דה ז'ניירו 2016 | יעקב טומרקין | 200 מטר גב | 15 |
| טוקיו 2020 | אנסטסיה גורבנקו | 200 מטר מעורב אישי | 10 |
| טוקיו 2020 | רביעיית שליחים (דניס לוקטב, דניאל נמיר, תומר פרנקל, גל כהן גרומי) | 4x200 מטר חופשי | 10 |
| טוקיו 2020 | אביב ברזלי | 200 מטר גב | 15 |